
# Рөстәм Миңнеханов Самбо халыкара федерациясе президенты белән очрашты

*20.06.2012*Бүген Казанда Татарстан Президенты Рөстәм Миңнеханов Самбо халыкара һәвәскәрләр федерациясе президенты, РФ Дәүләт Думасы депутаты Василий Шестаков белән очрашты.

ТР Хөкүмәт Йортындагы очрашуда шулай ук самбо буенча Россия җыелма командасының дәүләт тренеры, Самбо Европа федерациясе президенты Сергей Елисеев, ТР Самбо көрәше федерациясе президенты Иван Егоров, ТР яшьләр эшләре, спорт һәм туризм министры урынбасары Хәлил Шәйхетдинов катнашты.

Василий Шестаков Рөстәм Миңнеханов белән Казанда күргән спорт инфрактсруктурасына бәйле фикерләре белән уртаклашты. В.Шестаков шәһәрдә массачыл спорт өчен актив файдаланыла торган функциональ спорт комплексларының күп булуын аерым билгеләп үтте.

Самбо халыкара һәвәскәрләр федерациясе башлыгы ТР Президентына бу спорт төренең дөньяда һәм Россиядә үсеше турында сөйләде. Очрашу вакытында катнашучылар Татарстан Республикасында самбоның хәзерге хәле һәм перспективалары турында сөйләштеләр.

*ТР Президенты матбугат хезмәте*
Рөстәм Миңнеханов Самбо халыкара федерациясе президенты белән очрашты